སྤྱིར་ན་འཁྲབ་ཁྲིད་པ་པདྨ་ཚེ་བརྟན་གྱི་གློག་བརྙན་ནི་དངོས་ཡོད་རིང་ལུགས་སུ་གྲུབ་པའི་གློག་བརྙན་གྱི་ལུགས་སུ་གནས་པས།དེ་ལས་བོད་མིའི་དེ་རིང་གི་འཚོ་བའི་རིམ་པ་དང་འཚོ་བའི་གནས་སྟངས།བསམ་པའི་འཁྱེར་སོ།དུས་བབ་ཀྱི་འགྱུར་བ།རིག་གནས་མཉམ་བསྲེས།ཉེན་ཁའི་བརྡ་རྟགས་ཀྱི་རྣམ་པ་དང་སྣང་བརྙན་མངོན་པར་མཚོན་པའི་གློག་བརྙན་ཡག་ཤོས་སུ་འགྲོ་བ་ཡིན།ནུབ་ཕྱོགས་སུ་བསྐྱོད་པའི་རྣམ་ཐརའདི་ནི་རྩོམ་པ་པོ་ཝུའུ་ཁྲང་ཨིན་གྱིས་བརྩམས་པའི་ཀྲུང་གོའི་གནའ་རབས་སྒྲུང་ཆེན་བཞིའི་ཡ་གྱལ་ཡིན་ལ།དུས་རབས་བཅུ་དྲུག་པའི་མིང་རྒྱལ་རབས་ཀྱི་དུས་དཀྱིལ་དུ་བརྩམས་གྲུབ་གནང་།རྟོགས་བརྗོད་འདི་ལས་ཐང་སིན་བླ་མ་དགེ་སློབ་རྣམས་ནུབ་ཕྱོགས་དམ་པའི་ཡུལ་དུ་ཆོས་ཞུ་བར་སོང་བའི་སྐབས་སུ་དཀའ་བ་དགུ་དགུ་བརྒྱད་ཅུ་གྱ་གཅིག་འཕྲད་པའི་གཏམ་རྒྱུད་ཅིག་བྲིས་ཡོད།དེ་དུས་སུ་ཆོས་ལུགས་ཀྱི་བཀག་རྒྱ་ཤིན་ཏུ་ཆེ་བས།ཆོས་པས་ཆོས་ཀྱི་དོན་དང་རིགས་ཀྱི་ཆེད་དུ་དཀའ་ལས་ཤིན་ཏུ་མྱངས་པར་མཚོན་ཡོད།བནྡེ་ཨ་ཁུ་ལོ་ངོ་བཅུ་ལྷག་ལ་སྟོད་ཉི་མ་ལྷ་སར་མཇལ་བར་འདོད་པའི་འདུན་པ་འབུར་དུ་དོད་པ་དེའི་སྟེང་ནས་རྒན་པ་ཚོས་ཆོས་ལ་བཅངས་པའི་དད་པ་ནི་དུས་ནམ་ཡང་འགྱུར་མེད་དུ་གནས་ཐུབ་པ་མཚོན་ཐུབ།ཡིན་ཡང་དེང་རབས་ན་གཞོན་དག་ནི་སྔོན་མའི་རྒན་རབས་པ་ཚོ་དང་བསྡུར་ན་ཁྱད་པར་ཆེན་པོ་ཡོད།འདི་ནི་ཕྱིའི་རིག་གནས་ལས་ནང་གི་རིག་གནས་ལ་ཐེབས་པའི་ཤུགས་རྐྱེན་ཡིན་པར་འདོད།སྔོན་མར་མཚོན་ནནུབ་ཕྱོགས་སུ་བསྐྱོད་པའི་རྣམ་ཐརལས་བརྗོད་པ་བཞིན་ཆོས་པས་ཆོས་སྒྲུབ་པར་ཟླ་ནས་ཟླ་དང་ལོ་ནས་ལོ་བར་དཀའ་བ་དང་བར་ཆད་ཁྱད་དུ་གསོད་དགོས་པའི་གནས་ལུགས་དེ་གསལ་བོར་བསྟན།དེ་བས་འཁྲབ་ཁྲིད་པ་པདྨ་ཚེ་བརྟན་ལགས་ཀྱིས་དམིགས་ཡུལ་ཡོད་པའི་སྒོ་ནས་བྱུང་རིམ་དེ་འདྲ་ཞིག་བཀོད་སྒྲིག་བྱས་འདུག